Honderde groet Potch-beesboer ná aanval by slagpaleKoos Van der Leeuw. Foto: Verskaf. “Hy was ŉ held. Hy het die koeëls gevat wat vir my en die seun bedoel was.” Só herroep Koos van der Leeuw (68), ŉ bekende beesboer en sakeman van Potchefstroom in Noordwes, se vrou, Marietjie, verlede week se gebeure toe haar man by die dorp se slagpale in die kop geskiet is. Meer as 1 000 mense het Dinsdag by die NG kerk Suiderkruis bymekaar gekom om dié “groot gees” vir oulaas te groet. Van der Leeuw is verlede Dinsdag in ŉ Johannesburgse hospitaal dood nadat hy vroeër die dag tydens ŉ saketransaksie deur rowers voor sy vrou en ŉ sakevennoot se seun geskiet is. Marietjie het Woensdag aan Maroela Media gesê hulle was omstreeks 05:45 by die slagpale om met Jaco de Villiers (23), die seun van ŉ jarelange sakevennoot van Krugersdorp, sake te doen. “Vier mans in ŉ blou Subaru, sonder ŉ registrasienommer, het skielik daar stil gehou. Die bestuurder het in die motor bly sit en drie gewapende mans het uitgespring en op Jaco afgestorm,” het Marietjie gesê. Die mans het De Villiers gedwing om op die grond te lê en hom van die kontant wat in sy besit was beroof. “Ek het in die bakkie agter die stuurwiel gesit. Koos het die mans gesien en sy vuurwapen gegryp. Net nadat hy dit oorgehaal het, het hulle altesaam vier skote op hom en my gevuur. Hy is ŉ held. Sy optrede het my en die seun se lewe gered.” Die verdagtes het ná die skietery van die toneel gevlug en is steeds soek. Marietjie en De Villiers is nie gewond nie. Paramedici van ER24 het Van der Leeuw met ŉ kopwond in ŉ plas bloed langs sy bakkie aangetref. Hy is op die toneel gestabiliseer en met ŉ ambulans na die Mediclinic Potchefstroom geneem waarna hy met ŉ helikopter na Mediclinic Sandton in Johannesburg geneem is vir gevorderde behandeling. Hy het daar aan sy beserings beswyk. Marietjie het gesê die gemeenskap se ondersteuning ná die tragiese voorval was “fenomenaal”. “Ons is oorweldig met boodskappe, blomme en mense wat kos aangedra het. Die gemeenskap was absoluut fantasties.” Sy het gesê haar man was wonderlik en ŉ eerlike sakeman wat vir sy gesin en boerdery geleef het. “Hy was baie regverdig en mense het hom gerespekteer. Daar was ŉ magdom mense by sy gedenkdiens wat bewys hoe baie hy vir almal beteken het.” Marietjie het gesê hulle is baie tevrede met die polisie se ondersoek tot dusver, al is niemand teen Dinsdag nog in verband met die voorval in hegtenis geneem nie. “Ons is gister ingelig dat die polisie goeie leidrade het wat hulle opvolg.” Sy het gesê die polisie het hul eie leidrade bymekaar gekry, ondanks ŉ R10 000-beloning wat die familie uitgeloof het vir inligting wat tot die verdagtes se inhegtenisneming sou lei. Die polisie ondersoek ŉ saak van moord en roof. Van der Leeuw word oorleef deur sy vrou, kinders Mornette en Karel en hul eggenote en vier kleinkinders.